**Vianočná hra Naozajstné Vianoce**

/scéna 1 – otec sedí za PC a nervózne niečo vybavuje, mama niečo miesi v hrnci a uponáhľane upratuje, Miška má okolo seba neporiadok a hrá sa s mobilom, znie moderná vianočná pieseň/

**Miška** : Mami, dúfam že ste mi kúpili na Vianoce nový dotykový mobil?

**Mama**: Aký mobil? Veď už jeden máš!

**Miška**: Tento je už nemoderný, ja chcem dotykový!

**Mama**: Prosím ťa, neotravuj ma teraz vidíš, že mám veľa roboty. Poď mi radšej pomôcť.

**Miška**:/urazene odchádza/ No super, to budú otrasné Vianoce.

**Mama**: /Mama nevie čo skôr, nervózne chodí hore dole: /Neznášam tento vianočný stres. /hovorí otcovi/ Poďme ešte rýchlo na ten nákup, skôr ako všetko pozatvárajú.

**Otec**: /unavene vstane od PC/ A čo s Miškou? Berieme ju so sebou? /mama pokrčí ramenami/ Zavolaj Janke, či by nemohla ísť na chvíľu k nim.

**Mama**: /telefonuje/ Ahoj Janka, viem, že je Štedrý deň a určite máte doma veľa roboty.....................

/scéna2: - Mišku privítajú a pozvú ju ďalej, mamka 2 pečie koláč, ocko2 čistí lampáš, pribehnú k nemu deti, tešia sa že prišla/

**D**...........: Ahoj Miška, super že si prišla.

**Miška**: Čau. Máš nejaké nové PC hry, mohli by sme sa zahrať, čo povieš?

**D**............: Mám, ale vieš, my sa práve chystáme zdobiť vianočný stromček,

**D**............: Pomôžeš nám?

**Miška**: Čože? Vy zdobíte stromček až dnes? Zbytočná robota, my sme ho kúpili v akcii už ozdobený.

/zdobia stromček a popri tom sa rozprávajú/

**Mamka2**: Vieš Miška, až dnes začíname sláviť naozajstné Vianoce. Štedrý deň je jeden z najkrajších dní v roku. Je prípravou na veľkú oslavu narodenín Pána Ježiša.

**Deti**: A už nám chýba iba Betlehem

**Miška**: Betlehem? /nechápavo/

**Otec2**: /donesie krabicu s postavičkami/ Betlehem je mesto, v ktorom sa narodil Ježiš. Určite poznáš jeden z tých najkrajších príbehov.

**Miška**: Myslíte Madagaskar alebo Dobuľadovú? Tie som videla už aspoň 10x.

**Deti**: Hahaha! Nie, je to úplne iný príbeh. Poďme si ho porozprávať! /jedno dieťa donesie Bibliu/

**D**..........: /vytiahne z krabice postavy Márie a Jozefa/ Toto je Mária, jednoduché a skromné mladé dievča.

**D**.........: A toto Jozef, šikovný tesár a spravodlivý muž. Obaja bývali v meste Nazaret.

**Mamka2**: /vyberie anjela/ Predstav sa Máriine prekvapenie, keď sa jej jedného dňa zjavil Boží anjel Gabriel a povedal jej zvláštne slová:

/na scénu prichádza anjel, Mária práve robí domáce práce/

**Anjel**: Pozdravujem ťa Mária a nesiem ti Božie požehnanie! Si Bohom obľúbená a preto si ťa vybral, aby si sa stala matkou jeho Syna, ktorý sa bude volať Ježiš.

**Mária**: Ja tomu nerozumiem. Ako sa to stane? Veď ja ešte nemám manžela.

**Anjel**: Stane sa to z moci Ducha Svätého. Neboj sa Mária, Boh sa o všetko postará.

**Mária**: Prijímam Božiu vôľu, nech sa stane tak, ako si povedal.

**Mamka2**: V tom čase bola už Mária s Jozefom zasnúbená a chystali svadbu. Vedela, že Jozef bude zaskočený a nahnevaný, keď sa dozvie, že čaká dieťa.

**D**..........: Ale vieš, čo sa stalo?

**D**..........: Boh to všetko zariadil!

**Otec2**: Boh opäť poslal svojho anjela, ktorý sa prihovoril Jozefovi vo sne.

**Jozef**: /ľahne si spať/

**Anjel**: Jozef, neboj sa vziať si Máriu za manželku, hovorí ti pravdu. Dieťa počala z moci Ducha Svätého a jeho otcom je Boh.

**Jozef**: /zobudí sa a rozmýšľa/ Áno Pane, prijímam úlohu, ktorú si mi zveril. Budem chrániť a pomáhať vychovávať tvojho Syna.

**Otec2**: Niekedy nechápeme, čo Boh koná v našom živote. Ale keď mu povieme „áno“, robí obdivuhodné veci.

**Mamka2**: /číta z Biblie/Mesiace sa míňali, prešla jar, prešlo leto, uplynula jeseň. Dieťa v Máriinom lone spalo a rástlo. Nadišla zima a nastal čas Máriinho pôrodu. V tom čase však cisár Augustus vydal nariadenie sčítať všetkých obyvateľov jeho krajiny. Každý sa mal vrátiť do svojho rodiska a zapísať sa do zoznamu. Keďže Jozef pochádzal z Dávidovho rodu, musel odísť z Nazaretu, kde žil a pracoval, a vrátiť sa do Betlehema, ktorý leží asi 70 míľ smerom na juh. Mária ako jeho manželka, musela ísť tiež. Obaja sa tam vybrali cez kopce na osliatku.

**Miška**: Tak ďaleko a iba na osliatku? To muselo byť poriadne namáhavé.

**D**.........: Do Betlehema prišli veľmi unavení a vôbec nikto ich nechcel prijať do svojho domu.

**D**.........: Prečo boli ľudia ku nim takí krutí? Ja by som ich hneď vzala, veď máme jednu voľnú posteľ.

**Otec2**: Deti, pamätajte si, že Ježiša neprijali len ľudia vtedy v Betleheme, ale dvere pred ním zatvárame aj my – vtedy keď je v našom srdci hriech. Pamätáte, ako ste sa ráno hádali o jahodový jogurt a keď ste sa nechceli rozdeliť s čokoládou?

**D.**.........:Máš pravdu ocko. Neprijímame Ježiša.... Keď myslíme na seba viac ako na iných

 Keď sa nechceme podeliť o to čo máme

 Keď sa nám nechce pomáhať rodičom, kamarátom, blízkym

 Keď sa hneváme a hádame,...

**Mamka2**: Nikto si pre Ježiša nenašiel miesto. Ktosi im ponúkol miesto v maštali. A tam Mária porodila Ježiša, zavinula ho do plienok a uložila do jasličiek /vybrať z krabice/

/hudba - uspávanka/

**Miška**: Ale prečo sa Boží Syn nenarodil v paláci, ale v chudobnej maštali?

**Otec2**: Ježiš sa narodil v tomto skromnom a jednoduchom príbytku preto, aby nám ukázal, aké majú byť naše srdcia – skromné a jednoduché, pripravené plniť Božiu vôľu. V chudobe, v pokore a v tichosti koná Pán Boh veľké veci. Nie v hluku, v pýche a tam, kde si ľudia zakladajú na svojom bohatstve.

**Miška**: A čo bolo ďalej? Ostal Ježiš v jasliach sám, opustený a nikto k nemu neprišiel?

**Mamka2**: Nie kdeže! Bol s ním svätý Jozef a Panna Mária, mal pri sebe tých, ktorých mu Boh poslal, aby ho chránili a starali sa on.

**Otec2**: Toto je úloha každých rodičov. Svätá rodina má nám byt všetkým vzorom a príkladom. Tak ako Ježiš, tak i každé dieťa je Božím darom. Pre rodinu bolo v časoch Pána Ježiša veľkým vyznačením, keď mohli mat deti a bolo to znakom Božieho požehnania.

**Dieťa**: /vyberie postavy pastierov/ Predsa k nemu niekto prišiel!

**Miška**: Pastieri? Ale ako sa o tom dozvedeli?

**Mamka2**: Všetko im to prišiel oznámiť anjel.

/pastieri spia, blesk,/

**Pastier1**: Bratia, čo sa to deje, vstávajte!

Anjel: Nebojte sa pastieri. Som anjel Pána a zvestujem vám veľkú radosť! Teraz nastala tá noc, keď sa splnili predpovede prorokov. Dnes sa vám v Dávidovom meste, v Betleheme, narodil Spasiteľ a Pán. Toto vám bude znamením: nájdete dieťa zabalené v plienkach a uložené v jasliach. Ponáhľajte sa privítať Mesiáša.

**Pastier2**: Poďme bratia, nájdime nášho Spasiteľa, ktorý sa v túto nočnú hodinu narodil v Betleheme.

/prichádzajú k jasliam/

**Pastier3**: Ježiško, prijmi od nás tieto skromné dary.

**Pastier1**: Vitaj nám Ježiško, od Boha poslaný! Doniesol som Ti kus syra dobrého. Prosím Ťa Ježiško, zachráň ma od zlého.

**Pastier2**: Ježiško! Sám toho veľa nemám, no dám Ti čo mám. Darujem Ti svoje srdce a chcem Ti sľúbiť, že láska, ktorú v ňom mám, patrí iba Tebe.

**Pastier3**: Aj ja sa teším Tvojmu narodeniu. Dávam Ti túto píšťaľku, aby Ti bolo veselo. Neodchádzaj od nás, zostaň medzi nami, budeme ovce pásť spolu za horami.

**Pastier4**: Prijmi odo mňa toto jabĺčko, ako dar mojej čistej a úprimnej lásky k Tebe.

**Dieťa**: A prišli k nemu aj traja králi. /vyberie z krabice/

**Mamka2**: Áno, vo vzdialenej krajine, na východ od Betlehema, žili traja králi. Raz v noci zažiarila na oblohe nová hviezda. Začali ju skúmať a zistili, že ohlasuje príchod nového kráľa. Chceli ho pozdraviť a preto vzali cenné dary a vybrali sa na cestu za hviezdou, ktorá ich zaviedla až do Betlehema.

**Baltazár**: My sme traja králi, mudrci od východu. Ja sa volám Baltazár. Nesiem Ti kadidlo, ktoré naplní tvoj príbytok s vôňou. Nech sa dym tohto kadidla vznáša k nebu, ako by sa naše modlitby mali vznášať k Nebeskému Otcovi.

**Melichar**: Ja sa volám Melichar. Prijmi aj toto zlato, najcennejší kov na svete, nech krášli Tvoje okolie. Si pre svet tým najvzácnejším darom. Oveľa cennejším, ako hociktoré zlato na svete.

**Gašpar**: Moje meno je Gašpar. Dávam Ti túto myrhu, ktorá je cenná i trpká. Cenná ako dar – Spasiteľ – a trpká ako to, čo budeš musieť znášať od nás – ľudí.

**Mamka2**: Viete deti, Ježišovo narodenie bolo niečo úžasne krásne. Prišiel k nám ako malé dieťa, aby sa ho nikto nebál. Prišiel k vám, deťom i k nám dospelým, aby sme sa mohli všetci stať Božími deťmi. Doniesol nám radosť a volá nás k sebe, aby sme prišli k nemu a cez neho do nebeského kráľovstva. Ježiš prišiel na našu zem, aby za nás zomrel na kríži a tak nám otvoril bránu do neba.

**Miška**: /smutne/ Aj ja by som chcela dať Ježišovi nejaký dar, ale ja nemám ani zlato, ani nič cenné.

**D.**.........: Ježišovi predsa úplne stačí tvoje čisté srdce! To je to najvzácnejšie čo mu môžeš dať.

**Otec2**: Poďme teraz všetci spolu zapáliť si betlehemské svetlo.

**Miška**: Vy nemáte elektriku, že si zapaľujete sviečky?

**Otec2**: Nie, je to svetlo z Betlehema, kde sa narodil Ježiš, aby nám pripomínalo, že práve v tento čas prišiel Ježiš ako naše svetlo.

/prichádzajú Miškini rodičia z nákupov/

**Mamka1**: Ahoj Miška, hádaj čo sme ti priniesli?

**Miška**: waau, ten mobil čo som chcela? ... vieš mami, ale ja som ten najkrajší darček už dostala. Poď ukážem ti ho /zavedie rodičov k jasličkám a zoberie Ježiška na ruky/. Dnes som sa naučila, o čom sú Vianoce. Nepotrebujem drahé darčeky. Viem, že Pán Ježiš sa narodil aj kvôli mne a dnes sú Jeho narodeniny a On by mal dostávať darčeky. Chcem, aby sme každý rok mali také Vianoce, aké som prežila dnes ja. Boli to tie najkrajšie Vianoce.